Szám: 1-8/2024. 6. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2024. június 27-i rendes, nyilvános ülésére**

**Tárgy:** Döntés a 2024. évi lakossági víz- és csatornaszolgáltatás támogatására vonatkozó pályázat benyújtásáról

**Tisztelt Képviselő-testület!**

A vízgazdálkodásért és egészségügyért felelős belügyminiszter – a pénzügyminiszterrel egyetértésben – pályázatot hirdetett a Magyarország 2024. évi központi költségvetéséről szóló 2023. évi LV. törvény (a továbbiakban: Költségvetési törvény) 3. A helyi önkormányzatok kiegészítő támogatásai melléklet 2.1 1. pont szerinti

**Lakossági víz- és csatornaszolgáltatás támogatására.**

**1. A pályázat célja**

A támogatás célja azon települések támogatása, amelyek a Magyar Energetikai és Közmű-szabályozási Hivatal (a továbbiakban: MEKH) által kibocsátott víziközmű-szolgáltatói engedéllyel rendelkező, vagy a MEKH által közérdekű üzemeltetőként kijelölt víziközmű-szolgáltató által végzett lakossági közműves ivóvízellátás, szennyvízelvezetés és -tisztítás költségei a víziközmű-szolgáltatás lakossági felhasználásból származó árbevételét jelentősen meghaladják.

**2. Pályázati célok:**

1. lakossági közműves ivóvízellátás, szennyvízelvezetés és -tisztítás szolgáltatás támogatása,
2. egészséges ivóvízzel való ellátás ideiglenes módozatainak ellentételezése (a továbbiakban: ideiglenes ivóvízellátás).

**3. Keretösszeg, a maximálisan igényelhető támogatás összege:**

A támogatás folyósítására a Költségvetési törvény 3.A helyi önkormányzatok kiegészítő támogatásai melléklet 2.1 1. pont szerinti jogcímen a pályázati célra összesen **4.500,0 millió forint** áll rendelkezésre.

**4. Pályázók köre:**

Települési önkormányzat nyújthat be pályázatot. Több települést ellátó víziközmű­ rendszer esetén, ha pályázati gesztor önkormányzat kerül kijelölésre, a pályázati gesztor önkormányzat minősül Pályázónak.

**5. A támogatás formája:**

A pályázaton vissza nem térítendő költségvetési támogatás igényelhető.

**6. A támogatás mértéke:**

A támogatás mértéke a jelen pályázati kiírásban részletezettek függvénye. A támogatás nettó összeg.

**7. Pályázatok benyújtása:**

A pályázó települési önkormányzat a pályázati adatlapot, valamint a pályázói nyilatkozatot a Magyar Államkincstár (a továbbiakban: Kincstár) által üzemeltetett Önkormányzati Előirányzat-gazdálkodási Modul (a továbbiakban: ÖNEGM rendszer) elektronikus rendszeren keresztül az erre a célra kialakított pályázati felületen **2024. július 8. napjáig** kitölti, majd lezárja.

A víziközmű-szolgáltatótól előzetesen beszerzett adatok, kalkulációk felhasználásával az ÖNEGM rendszerben rögzített és letöltött pályázati adatlapot és a pályázói nyilatkozatot és a pályázati kiírásban előírt kötelezően benyújtandó mellékleteit **2024. július 8. napjáig** elektronikus hitelesítéssel ellátva elektronikus úton kell benyújtani a https://szuf.magyarorszag.hu weboldalon elérhető Személyre Szabott Ügyintézési Felületen (a KÖZIGAZGATÁS, JOG / Ügyfélbeadványok megindult eljárásban menüpontban) megtalálható „ÖTF - a helyi önkormányzatok az Áht. 57-60. §-ai alapján végzett felülvizsgálatához és az önkormányzatokat megillető költségvetési pályázatos támogatások igényléséhez/elszámolásához kapcsolódó ügyek" elnevezésű űrlap igénybevételével a Kincstár MAKPER elnevezésű (KRID: 434024334 azonosítójú) hivatali kapuján (a továbbiakban: Kincstár hivatali kapu) keresztül a Kincstár területileg illetékes szervéhez.

A határidő elmulasztása jogvesztő, ugyanakkor hiánypótlásra van lehetőség, amelynek határideje 2024. augusztus 2. napja.

A beérkezett pályázatokról a miniszter 2024. szeptember 27. napjáig dönt. A nyertes pályázók részére megítélt támogatás folyósításának időpontja 2024. november 8.

A Zalavíz Zrt. számításai és tájékoztatása szerint Zalaszentgrót város megfelel a pályázati feltételeknek, így a pályázat az előírt határidőn belül benyújtásra kerülhet.

Zalaszentgrót Város Önkormányzata a tavalyi évben is nyújtott be pályázatot e tárgykörben, amelynek eredményeképpen 2023. évben a település 10.425,5 e Ft támogatásban részesült.

A Gazdasági és Városfejlesztési Bizottság az előterjesztést a 2024. június 20-i ülésén megtárgyalta és a 33/2024. (VI. 20.) számú határozatával azt a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést tárgyalja meg és fogadja el az alábbi határozati javaslatot:

**Határozati javaslat:**

Zalaszentgrót Város Önkormányzatának Képviselő-testülete úgy dönt, hogy Zalaszentgrót Város Önkormányzata pályázatot nyújt be a vízgazdálkodásért és egészségügyért felelős belügyminiszter által – a pénzügyminiszterrel egyetértésben – kiírt Magyarország 2024. évi központi költségvetéséről szóló 2023. évi LV. törvény 3. A helyi önkormányzatok kiegészítő támogatásai melléklet 2.1.1. pont szerinti „Lakossági víz- és csatornaszolgáltatás támogatása” című pályázat keretében a lakossági közműves ivóvízellátás, szennyvízelvezetés és -tisztítás költségeinek támogatására.

A képviselő-testület felhatalmazza a polgármestert a pályázat benyújtására és az ehhez szükséges valamennyi eljárás lefolytatására és szükséges intézkedések megtételére.

Határidő**:** 2024. augusztus 31.

Felelős**:** Baracskai József polgármester

**Zalaszentgrót**, 2024. június 24.

|  |  |
| --- | --- |
|  | **Baracskai József**  polgármester |

A határozati javaslat a törvényességi

előírásnak megfelel.

|  |  |
| --- | --- |
|  | **Dr. Simon Beáta**  jegyző |